Source: https://www.uad.sk/33/novinky-v-oblasti-dane-z-prijmov-v-roku-2017-uniqueidmRRWSbk196FPkyDafLfWAGlzKWzDF8Gq68Q042snb66-Jy81zY1zFw/?serp=1
Timestamp: 2018-06-19 21:55:01+00:00
Document Index: 15699744

Matched Legal Cases: ['§ 3', '§ 3', '§ 3', '§ 3', '§ 43', '§ 2', '§ 51', '§ 2', '§ 51', '§ 3', '§ 43', '§ 52', '§ 51', '§ 52', '§ 5', '§ 35', '§ 5', '§ 35', '§ 5', '§ 35', '§ 3', '§ 43', '§ 2', '§ 51', '§ 32', '§ 2', '§ 51', '§ 32', '§ 6', '§ 8', '§ 3', '§ 9', '§ 52', '§ 2', '§ 51', '§ 2', '§ 51', '§ 6', '§ 6', '§ 6', '§ 6', '§ 12', '§ 52', '§ 12', '§ 2', '§ 3', '§ 3', '§ 52', '§ 52', '§ 52', '§ 3', '§ 14', '§ 13', '§ 13', '§ 15', '§ 52', '§ 15', '§ 52', '§ 15', '§ 51', '§ 46', '§ 52', '§ 46', '§ 52', '§ 46', '§ 46', '§ 46', '§ 17', '§ 52', '§ 17', '§ 25', '§ 52', '§ 17', '§ 17', '§ 22', '§ 19', '§ 19', '§ 21', '§ 21', '§ 659', '§ 662']

Novinky v oblasti dane z príjmov v roku 2017 | Účtovníctvo a dane
31.10.2017, Ing. Ivana Glazelová, Zdroj: Verlag Dashöfer
2017.20.1.1 Novinky v oblasti dane z príjmov v roku 2017
Zdaňovanie podielov na zisku (dividendy) - fyzické osoby
Základná informácia: Pri podieloch vyplácaných zo zisku je potrebné brať do úvahy skutočnosť, z ktorého zdaňovacieho obdobia je zisk vykázaný.
A. Podiely na zisku (dividendy) vyplácané zo zisku obchodnej spoločnosti alebo družstva a podiely na výsledku podnikania vyplácané tichému spoločníkovi, ak nejde o plnenia uvedené v § 3 ods. 1 písm. f) zákona o dani z príjmov, ak sú vyplatené fyzickej osobe - daňovníkovi s neobmedzenou daňovou povinnosťou, t. j. rezidentovi SR zo zdroja na území SR, ako aj zo zdrojov v zahraničí
Podľa § 3 ods. 1 písm. e)zákona o dani z príjmov účinného od 1. 1. 2017 predmetom dane z príjmov je:
podiel na zisku vyplácaný zo zisku obchodnej spoločnosti alebo družstva určeného na rozdelenie: osobám, ktoré sa podieľajú na ich základnom imaní, členom štatutárneho orgánu alebo členom dozorného orgánu tejto obchodnej spoločnosti alebo družstva.
Konateľ spoločnosti s ručením obmedzeným nie je členom štatutárneho orgánu spoločnosti, a preto do tejto skupiny osôb nepatrí.
podiel na výsledku podnikania vyplácaný tichému spoločníkovi, ak nejde o plnenia uvedené v § 3 ods.1 písm. f) zákona o dani z príjmov.
Fyzická osoba – daňovník s neobmedzenou daňovou povinnosťou (rezident SR) zisk vykázaný za zdaňovacie obdobie začínajúce najskôr 1. 1. 2017.
Ak podiely na zisku podľa § 3 ods. 1 písm. e) zákona o dani z príjmov vykázané za zdaňovacie obdobie začínajúce najskôr 1. 1. 2017 plynú fyzickej osobe – daňovníkovi s neobmedzenou daňovou povinnosťou (rezidentovi SR):
Zo zdrojov na území SR zdaňujú sa daňou vyberanou zrážkou [§ 43 ods. 3 písm. r) zákona o dani z príjmov] vo výške 7 %, ak plynú zo zdrojov v zahraničí od daňovníka s obmedzenou daňovou povinnosťou s výnimkou daňovníka nezmluvného štátu [§ 2 písm. x) zákona o dani z príjmov] zdaňujú sa ako súčasť osobitného základu dane (§ 51e zákona o dani z príjmov) pri podaní daňového priznania sadzbou dane vo výške 7 %, ak plynú zo zdrojov v zahraničí od daňovníka nezmluvného štátu [§ 2 písm. x) zákona o dani z príjmov] zdaňujú sa ako súčasť osobitného základu dane (§ 51e zákona) pri podaní daňového priznania sadzbou dane vo výške 35 %.
Informácia: Fyzická osoba s neobmedzenou daňovou povinnosťou (rezident SR) a zisk vykázaný za zdaňovacie obdobia do 31. 12. 2003, v tomto prípade, ak podiely na zisku podľa § 3 ods. 1 písm. e) zákona o dani z príjmov vykázané za zdaňovacie obdobia do 31. 12. 2003 plynú od 1. 1. 2017 fyzickej osobe, daňovníkovi s neobmedzenou daňovou povinnosťou (rezidentovi SR): zo zdrojov na území SR, zdaňujú sa daňou vyberanou zrážkou [§ 43 ods. 3 písm. r) zákona o dani z príjmov] vo výške 7 %, pričom postup podľa § 52 ods. 24 zákona sa neuplatní, ak plynú zo zdrojov v zahraničí (bez ohľadu na to, či zo zmluvného štátu, resp. nezmluvného štátu), zdaňujú sa ako súčasť osobitného základu dane (§ 51e zákona) pri podaní daňového priznania, a to sadzbou dane vo výške 7 %, pričom postup podľa § 52 ods. 24 sa neuplatní podľa zákona o dani z príjmov.
Podiely na zisku (dividendy) vykázané za zdaňovacie obdobia rokov 2004 až 2016 vyplatené počnúc 1. 1. 2017 nie sú naďalej predmetom dane.
B. Podiely na zisku (dividendy) vyplácané zo zisku obchodnej spoločnosti alebo družstva zamestnancom bez majetkovej účasti na základnom imaní obchodnej spoločnosti alebo družstva
V súlade s ustanovením § 5 ods. 1 písm. a) zákona o dani z príjmov účinného od 1. 1. 2017 príjmom zo závislej činnosti je aj podiel na zisku (dividenda) vyplatený obchodnou spoločnosťou alebo družstvom po 31. 12. 2016 zamestnancovi bez účasti na základnom imaní tejto spoločnosti alebo družstva, ak ide o podiely na zisku vykázaného za zdaňovacie obdobie začínajúce najskôr 1. 1. 2017 a vykázaného za zdaňovacie obdobia do 31. 12. 2003.
Podiely na zisku vyplatené zamestnancovi bez účasti na základnom imaní spoločnosti alebo družstva sa zdaňujú preddavkovým spôsobom podľa § 35 zákona o dani z príjmov v úhrne príjmov zo závislej činnosti zamestnanca v mesiaci vyplatenia.
Podiely na zisku vyplatené konateľovi spoločnosti s ručením obmedzeným bez účasti na základnom imaní spoločnosti sa považujú za príjmy zo závislej činnosti podľa § 5 ods. 1 písm. a) zákona o dani z príjmov, ktoré sa zdaňujú preddavkovým spôsobom podľa § 35 zákona o dani z príjmov.
Ak je zamestnancovi obchodnej spoločnosti alebo družstva bez účasti na základnom imaní, ktorý je v pracovnoprávnom vzťahu k spoločnosti alebo družstvu a zároveň je aj členom štatutárneho orgánu alebo dozorného orgánu tejto obchodnej spoločnosti alebo družstva, vyplatený podiel na zisku, je potrebné rozlišovať, či vyplatený podiel na zisku:
je určený pre člena štatutárneho orgánu alebo dozorného orgánu obchodnej spoločnosti alebo družstva z titulu výkonu jeho funkcie a v tomto prípade sa zdaňuje sadzbou dane vo výške 7 % resp. 35 % (daňou vyberanou zrážkou),
je určený pre zamestnanca bez účasti na základnom imaní tejto obchodnej spoločnosti alebo družstva, považuje sa za príjem zo závislej činnosti podľa § 5 ods. 1 písm. a) zákona o dani z príjmov a zdaňuje sa preddavkovým spôsobom podľa § 35 zákona o dani z príjmov.
Poznámka: Podiely na zisku (dividendy) vykázané za zdaňovacie obdobia začínajúce od 1. 1. 2004 a najneskôr do 31. 12. 2016 vyplatené zamestnancom počnúc 1. 1. 2017 sú naďalej od dane z príjmov fyzickej osoby oslobodené.
C. Podiely na likvidačnom zostatku obchodnej spoločnosti alebo družstva a vyrovnacie podiely vyplatené fyzickej osobe s neobmedzenou daňovou povinnosťou zo zdroja na území SR, ako aj zo zdrojov v zahraničí
Ak takéto podiely na likvidačnom zostatku obchodnej spoločnosti alebo družstva a vyrovnacie podiely podľa § 3 ods. 1 písm. e) zákona o dani z príjmov plynú fyzickej osobe, daňovníkovi s neobmedzenou daňovou povinnosťou (rezidentovi SR) zo zdrojov na území SR zdaňujú sa daňou vyberanou zrážkou [§ 43 ods. 3 písm. r) zákona o dani z príjmov] vo výške 7 %, ak plynú zo zdrojov v zahraničí od daňovníka s obmedzenou daňovou povinnosťou s výnimkou daňovníka nezmluvného štátu [§ 2 písm. x) zákona o dani z príjmov], zdaňujú sa ako súčasť osobitného základu dane (§ 51e zákona) pri podaní daňového priznania podľa § 32 zákona o dani z príjmov sadzbou dane vo výške 7 %, ak plynú zo zdrojov v zahraničí od daňovníka nezmluvného štátu [§ 2 písm. x) zákona o dani z príjmov] zdaňujú sa ako súčasť osobitného základu dane (§ 51e zákona) pri podaní daňového priznania podľa § 32 zákona o dani z príjmov sadzbou dane vo výške 35 %.
D. Plnenia vyplácané spoločníkovi verejnej obchodnej spoločnosti, komplementárovi komanditnej spoločnosti a tichému spoločníkovi verejnej obchodnej spoločnosti
Príjmy spoločníka verejnej obchodnej spoločnosti a komplementára komanditnej spoločnosti sú aj po 31. 12. 2016 predmetom dane z príjmov a v zdaňovaní týchto príjmov nedošlo od 1. 1. 2017 k žiadnej zmene. Príjmom spoločníka verejnej obchodnej spoločnosti a komplementára komanditnej spoločnosti podľa § 6 ods. 1 písm. d) zákona o dani z príjmov je podiel na zisku, podiel na likvidačnom zostatku pri likvidácii spoločnosti, vyrovnací podiel pri zániku účasti spoločníka vo verejnej obchodnej spoločnosti alebo pri zániku účasti komplementára v komanditnej spoločnosti. Podiel na výsledku podnikania vyplatený tichému spoločníkovi verejnej obchodnej spoločnosti je aj od 1. 1. 2017 predmetom dane z príjmov a zdaňuje sa ako ostatný príjem podľa § 8 zákona o dani z príjmov (poznámka: rovnako sa tento príjem zdaňoval do konca roku 2016). Tieto príjmy fyzická osoba zdaňuje osobne prostredníctvom podaného daňového priznania k dani z príjmov.
Zdaňovaniu podielov člena pozemkového spoločenstva s právnou subjektivitou, ktorý je fyzickou osobou, na zisku a na majetku určenom na rozdelenie medzi členov pozemkového spoločenstva s právnou subjektivitou
S účinnosťou od 1. 1. 2017 podlieha dani z príjmov fyzických osôb podiel člena pozemkového spoločenstva s právnou subjektivitou [podľa § 3 ods. 1 písm. g) v nadväznosti na § 9 ods. 1 písm. n) a § 52zi ods. 5 písm. a) zákona o dani z príjmov] na zisku a na majetku určenom na rozdelenie členom pozemkového spoločenstva s právnou subjektivitou vykázaných za zdaňovacie obdobie začínajúce najskôr 1. januára 2017, a to iba vo výške presahujúcej 500 € od jednotlivého pozemkového spoločenstva v príslušnom zdaňovacom období.
Prvýkrát sa teda začnú zdaňovať fyzickým osobám podiely na zisku pozemkového spoločenstva s právnou subjektivitou určené na rozdelenie členom pozemkového spoločenstva vyplatené v roku 2018 zo zisku vykázaného za rok 2017, a to iba podiely presahujúce u fyzickej osoby sumu 500 €. Podiely na zisku pozemkového spoločenstva s právnou subjektivitou vyplatené v roku 2017 zo zisku vykázaného za rok 2016 nie sú predmetom dane z príjmov.
Ak budú plynúť fyzickej osobe, ktorá je daňovníkom s neobmedzenou daňovou povinnosťou (rezidentom Slovenskej republiky):
- od pozemkového spoločenstva na území Slovenskej republiky, daň sa bude vyberať zrážkou vo výške 7 %,
- od zahraničného pozemkového spoločenstva s výnimkou daňovníka nezmluvného štátu [podľa § 2 písm. x) zákona o dani z príjmov], takéto podiely na zisku bude zdaňovať fyzická osoba podaním daňového priznania k dani z príjmov, pričom sa budú zahrňovať do osobitného základu dane [podľa § 51e ods. 1 písm. a) zákona o dani z príjmov] a zdaňovať sadzbou dane vo výške 7 %. Ak budú tieto podiely na zisku zdanené v zmluvnom štáte v súlade so zmluvou o zamedzení dvojitého zdanenia, uplatní rezident SR v daňovom priznaní za účelom zamedzenia dvojitého zdanenia príslušnú metódu určenú touto zmluvou,
- od zahraničného pozemkového spoločenstva, ktoré je daňovníkom nezmluvného štátu [podľa § 2 písm. x) zákona o dani z príjmov], fyzická osoba ich bude zdaňovať podaním daňového priznania k dani z príjmov, pričom sa budú zahrňovať do osobitného základu dane [podľa § 51e ods. 1 písm. b) zákona o dani z príjmov] a zdaňovať sadzbou dane vo výške 35 %.
Ak budú plynúť fyzickej osobe, ktorá je daňovníkom s obmedzenou daňovou povinnosťou (nerezidentom SR), s výnimkou daňovníka nezmluvného štátu od pozemkového spoločenstva na území Slovenskej republiky, daň sa bude vyberať zrážkou vo výške 7 %, resp. sadzbou dane podľa príslušnej zmluvy o zamedzení dvojitého zdanenia (ak je sadzba v zmluve nižšia).
Ak budú plynúť fyzickej osobe, ktorá je daňovníkom nezmluvného štátu od pozemkového spoločenstva na území Slovenskej republiky, daň sa bude vyberať zrážkou vo výške 35 %.
Úprava v § 6 ods. 10 zákona o dani z príjmov sa v súvislosti s uplatňovaním výdavkov percentom z príjmov:
zvyšuje sa percento výdavkov uplatňovaných z príjmov z podnikania a inej samostatnej zárobkovej činnosti (§ 6 ods. 1 a 2 ZDP) a z príjmov z použitia diela a použitia umeleckého výkonu (§ 6 ods. 4 ZDP), a to zo 40 % až na 60 %,
zvyšuje sa maximálna ročná hranica výdavkov, ktorú si daňovník môže pri uplatňovaní výdavkov percentom z príjmov uplatniť zo sumy 5 040 € až na 20 000 €,
ruší sa pomerné uplatňovanie z ročnej maximálnej hranice pre uplatnenie výdavkov percentom z príjmov, ak daňovník začal alebo skončil v priebehu zdaňovacieho obdobia podnikanie alebo inú samostatnú zárobkovú činnosť, resp. začal alebo prestal poberať príjmy z použitia diela a použitia umeleckého výkonu.
Zmeny v ustanovení § 6 ods. 10 zákona o dani z príjmov sa prvýkrát uplatnia pri vyčíslení daňovej povinnosti za zdaňovacie obdobie roku 2017.
Podiel na zisku (dividenda) vyplácaný zo zisku obchodnej spoločnosti alebo družstva, vyrovnací podiel, podiel na likvidačnom zostatku, podiel na výsledku podnikania vyplácaný tichému spoločníkovi, podiel na zisku a na majetku pozemkového spoločenstva s právnou subjektivitou podľa § 12 ods. 7 písm. c), § 52zi ods. 5 a 6 zákona o dani z príjmov.
Od 1. 1. 2017, v nadväznosti na zmenu v § 12 ods. 7 písm. c) zákona o dani z príjmov sú z predmetu dane z príjmov právnickej osoby, ktorá je daňovníkom s neobmedzenou daňovou povinnosťou, vylúčené nasledovné príjmy, ak jej plynú od právnickej osoby okrem daňovníka podľa § 2 písm. x) ZDP: podiel na zisku (dividenda) vyplácaný zo zisku obchodnej spoločnosti alebo družstva [§ 3 ods. 1 písm. e) zákona o dani z príjmov] v rozsahu, v akom nie je daňovým výdavkom u daňovníka vyplácajúceho tento podiel na zisku, vyrovnací podiel, podiel na likvidačnom zostatku, podiel na výsledku podnikania vyplácaný tichému spoločníkovi, podiel na zisku a na majetku pozemkového spoločenstva s právnou subjektivitou [§ 3 ods. 1 písm. g) zákona o dani z príjmov].
V prípade právnickej osoby s neobmedzenou daňovou povinnosťou, ktorej ako členovi pozemkového spoločenstva s právnou subjektivitou plynú podiely na zisku a na majetku určenom na rozdelenie medzi členov pozemkového spoločenstva s právnou subjektivitou, sa vyššie uvedený postup použije v súlade s prechodným ustanovením § 52zi ods. 5 písm. a) ZDPna podiely vykázané za zdaňovacie obdobie začínajúce najskôr 1. 1. 2017, ako aj na podiely vykázané za zdaňovacie obdobia do 31. 12. 2016 vyplácané po 31. 12. 2016.
Podľa prechodného ustanovenia § 52zi ods. 6 písm. b) ZDPsa podiely na zisku vyplácané po 1. 1. 2017 zo ziskov vykázaných za zdaňovacie obdobia ukončené do 31. 12. 2003 od tuzemských právnických osôb zdaňujú postupom podľa § 52 ods. 24 zákona o dani z príjmov.
Z predmetu dane z príjmov právnickej osoby po 1. 1. 2017 naďalej nie sú vylúčené príjmy (výnosy) podľa § 3 ods. 1 písm. f) ZDPvyplácané právnickej osobe, pričom za verejnú obchodnú spoločnosť alebo komanditnú spoločnosť sa považuje aj zahraničná právnická osoba vyplácajúca obdobný príjem. Tieto plnenia sa zahŕňajú do základu dane podľa § 14 ods. 6 a 7 zákona o dani z príjmov a daňovník ich vysporiada prostredníctvom podaného daňového priznania.
Príjmy oslobodené od dane (§ 13 ods. 1 písm. c) zákona o dani z príjmov): Medzi príjmy oslobodené od dane z príjmov právnickej osoby podľa § 13 ods. 1 písm. c) zákona o dani z príjmov boli doplnené príjmy Rady pre riešenie krízových situácií.
Sadzba dane z príjmov právnickej osoby (§ 15 písm. b) bod 1, § 52zi ods. 1 zákona o dani z príjmov): S účinnosťou od 1. 1. 2017 sa podľa § 15 písm. b) bod 1 zákona o dani z príjmov znižuje sadzba dane z príjmov právnickej osoby na 21 %. Podľa prechodného ustanovenia § 52zi ods. 1 zákona o dani z príjmov sa sadzba dane 21 % použije prvýkrát za zdaňovacie obdobie, ktoré začína najskôr 1. 1. 2017, to znamená, že daňovník so zdaňovacím obdobím hospodársky rok, použije novú sadzbu dane 21 % pre výpočet dane z príjmov právnickej osoby za hospodársky rok začínajúci až v roku 2017.
Poznámka: Sadzba dane je u právnickej osoby upravená v § 15 písm. b) zákona o dani z príjmov body 1 a 2, kde je uvedené:
35 % z osobitného základu dane zisteného podľa § 51e ods. 3 zákona o dani z príjmov.
Daňová licencia (§ 46b, § 52zk zákona o dani z príjmov): S účinnosťou od 1. 1. 2018 sa zo zákona o dani z príjmov vypúšťa ustanovenie § 46b. Podľa prechodného ustanovenia § 52zk zákona o dani z príjmov budú právnické osoby platiť daňovú licenciu podľa § 46b zákona o dani z príjmov naposledy za zdaňovacie obdobie, ktoré bude končiť 31. 12. 2017. Právnické osoby so zdaňovacím obdobím hospodársky rok budú platiť daňovú licenciu naposledy za zdaňovacie obdobie, ktoré bude končiť v priebehu kalendárneho roku 2018. Zároveň sa ustanovuje, že právnická osoba, ktorá zaplatila daňovú licenciu za zdaňovacie obdobia končiace v rokoch 2015 až 2017 a pri zdaňovacom období, ktorým je hospodársky rok, končiace v rokoch 2015 až 2018, uplatňuje aj po 31. 12. 2017 nárok podľa § 46b ods. 5 zákona o dani z príjmov v znení účinnom do 31. 12. 2017 na zápočet kladného rozdielu medzi daňovou licenciou a daňou vypočítanou v daňovom priznaní v súlade s § 46b ods. 5 zákona o dani z príjmov v znení účinnom do 31. 12. 2017.
Výdavky (náklady) na nájomné podľa § 17 ods. 19 písm. b) a § 52zi ods. 2 zákona o dani z príjmov
Dochádza k jednoznačnému vymedzeniu a spresneniu výdavkov (nákladov) na nájomné, ktoré sa zahŕňajú do základu dane až po zaplatení. Za výdavky (náklady) na nájomné sa považuje nájomné za prenájom hnuteľnej veci, nehnuteľnosti, odplaty za poskytnutie práva na použitie alebo za použitie predmetu priemyselného vlastníctva, počítačových programov (softvér), návrhov alebo modelov, plánov, výrobno-technických a iných hospodársky využiteľných poznatkov (know-how) a odplaty za poskytnutie práva na použitie alebo za použitie autorského práva alebo práva príbuzného autorskému právu, pričom tieto výdavky (náklady) a odplaty zaplatené fyzickej osobe za príslušné zdaňovacie obdobie sa uznajú najviac do výšky časovo rozlíšenej sumy prislúchajúcej na zdaňovacie obdobie.
Úprava základu dane u držiteľa motorového vozidla podľa osobitného predpisu (§ 17 ods. 39 a nadväzujúce § 25 ods. 3, § 52zj zákona o dani z príjmov)
S účinnosťou od 1. 2. 2017 sa ustanovenie § 17 zákona o dani z príjmov dopĺňa o nový odsek 39. Táto úprava nadväzuje na zmenu zákona č. 145/1995 Z. z. o správnych poplatkoch,
podľa ktorého zápis držiteľa úplne nového vozidla, ktoré ešte nikdy nebolo evidované v evidencii vozidiel v Slovenskej republike bude podliehať správnemu poplatku vo výške 33 €, ak takto zaevidované vozidlo je ponechané len na predvádzacie a skúšobné účely do času, kým nie je predané zákazníkovi.
Úprava základu dane podľa § 17 ods. 39 zákona o dani z príjmov sa použije pri zisťovaní základu dane držiteľa motorového vozidla podľa osobitného predpisu:
výrobca vozidiel,
zástupca výrobcu alebo
autorizovaný predajca vozidiel, ktorý má na účely predaja vozidiel konečným zákazníkom uzatvorenú zmluvu s výrobcom alebo zástupcom výrobcu vozidiel.
Ak tento daňovník do jedného roka od zápisu motorového vozidla do evidencie vozidiel v Slovenskej republike nevykoná prevod držby motorového vozidla a zároveň najneskôr do 15 dní po uplynutí tejto lehoty neuhradí poplatok podľa osobitného predpisu vo výške zodpovedajúcej sume poplatku pri prvej evidencii vozidla, je povinný zvýšiť základ dane za zdaňovacie obdobie, v ktorom uplynula lehota na úhradu poplatku podľa osobitného predpisu, o výdavky na obstaranie, technické zhodnotenie, prevádzkovanie, opravy a udržiavanie motorového vozidla uplatnené ako daňové výdavky v zdaňovacom období, v ktorom došlo k zápisu do evidencie vozidiel v Slovenskej republike.
Tento daňovník má povinnosť vykonať rovnakú úpravu základu dane za každé ďalšie zdaňovacie obdobie počnúc zdaňovacím obdobím nasledujúcim po zdaňovacom období, v ktorom došlo k zápisu motorového vozidla do evidencie vozidiel v Slovenskej republike až do zdaňovacieho obdobia predchádzajúceho zdaňovaciemu obdobiu, v ktorom dôjde k úhrade poplatku podľa osobitného predpisu vo výške zodpovedajúcej sume poplatku pri prvej evidencii vozidla. Pričom tento daňovník nemôže uplatniť prerušenie odpisovania podľa § 22 ods. 9 zákona o dani z príjmov pri motorovom vozidle, pri ktorom nie je uhradený poplatok podľa osobitného predpisu vo výške zodpovedajúcej sume poplatku pri prvej evidencii vozidla, a to až do zdaňovacieho obdobia, ktoré predchádza zdaňovaciemu obdobiu, v ktorom dôjde k úhrade poplatku podľa osobitného predpisu vo výške zodpovedajúcej sume poplatku pri prvej evidencii vozidla.
Daňové výdavky na materiálnu humanitárnu pomoc do zahraničia ( § 19 ods. 2 písm. u) zákona o dani z príjmov)
Doplnenie nového písm. u) v § 19 ods. 2 zákona o dani z príjmov dochádza k rozšíreniu výdavkov (nákladov), ktoré sú považované za daňové výdavky.
Nedaňové výdavky pri výpožičke (§ 21 ods. 1 písm. l) zákona o dani z príjmov)
Doplnenie nového písm. l) v § 21 ods. 1 zákona o dani z príjmov dochádza k rozšíreniu výdavkov (nákladov), ktoré nie sú považované za daňové výdavky. To znamená, že s účinnosťou od 1. 1. 2017 daňovým výdavkom nie sú výdavky na technické zhodnotenie, prevádzkovanie, opravy a udržiavanie hnuteľnej veci alebo nehnuteľnosti, ktoré sú využívané na základe zmluvy o výpožičke okrem výdavkov na energie vynaložených užívateľom v súvislosti s užívaním takejto hnuteľnej veci alebo nehnuteľnosti.
Význam pojmu „zmluva o výpožičke” je ustanovený odkazom na § 659 až § 662 OZ. Zmluvou o výpožičke vznikne vypožičiavateľovi právo vec po dohodnutú dobu bezplatne užívať.